Regjeringen lovet storstilt satsing på tog på Østlandet fra 2012. Nå er løftene brutt.

Den store togsatsingen på Østlandet som skulle lanseres i 2012 ble avlyst, fordi samferdselsministeren fryktet en stor kostnadssprekk.

Uvisst når togsatsingen skjer

– Kostnadene hadde økt formidabelt, sa Magnhild Meltveit Kleppa (Sp) på Tabloid på TV 2 onsdag kveld.

Kleppa kan ikke gi noen ny dato for når togpendlerne kan få det lovede tilbudet.

– Der trenger jeg et bedre beslutningsgrunnlag enn det jeg har fått så langt. Jeg har varslet Stortinget om at jeg kommer med det senest i budsjettet for 2012, sier Kleppa til tv2nyhetene.no.

I vinter måtte samferdselsministeren flere ganger ha møter med jernbaneselskapene på grunn av svært store togproblemer i hovedstadsområdet.

Les også: Togpendlere frykter ny kaosvinter

Skuffede togpendlere

De som får merke regjeringens løftebrudd på kroppen er togpendlerne. Flere gruer seg til en ny vinter med forsinkelser og kanselleringer.

– Det har vært mye tull de siste årene. Dette er veldig, veldig skuffende, sier flere togpendlere TV 2 møtte på Oslo S onsdag kveld.

– Nå har jeg gitt opp å tro at dette noen gang kommer i orden, sier en annen pendler.

Hareide: – Uholdbart

Leder i Stortingets samferdselskomite, Knut Arild Hareide (KrF) forstår frustrasjonen.

– Jeg synes dette er helt uholdbart, og jeg forstår de frustrerte togpendlerne som har vist tålmodighet med Jernbaneverket og NSB. De føler seg i dag sviktet, sier Hareide til tv2nyhetene.no.